El Cinema Tívoli alberga la projecció del documental “El método Farrer”, òpera prima de la valenciana Esther Morente
2025-07-24

En la seua voluntat d’acostar als espectadors i espectadores de Burjassot el cinema de tall social i produït per la indústria valenciana, el cinema Tívoli proposa la passada d’una nova pel·lícula que, a mode de Cinema Fòrum, anirà acompanyada de presentació i col·loqui posterior amb el públic. Es tracta del llargmetratge documental El método Farrer, òpera prima en la direcció de la guionista valenciana Esther Morente. La pel·lícula va aterrar a les sales espanyoles a la fi d’agost i, a Burjassot, es projectarà el dissabte 28 de setembre, a les 19.30 h.

El documental presenta la particular història de Bruce Farrer, professor de llengua jubilat en un institut de la xicoteta localitat canadenca de Fort Qu´appelle. Farrer va començar a fer classes en 1961, amb tan sols 19 anys i, des del començament, la seua metodologia de treball es va basar en la dedicació, la constància i el compromís amb el seu alumnat. Farrer va saltar a la fama quan el The National Post va publicar un article sobre la tasca que el professor imposava als seus alumnes de 14 anys i que consistia a escriure’s una carta de deu pàgines a ells mateixos sobre com imaginaven que seria la seua vida passats vint anys. Ell mateix s’encarregava de guardar totes les cartes, per a enviar-li-les de tornada als seus alumnes, per correu postal, vint anys després.

Amb aquest punt de partida, l’òpera prima de la directora i guionista valenciana reflexiona sobre la memòria i el xiquet que tots portem dins. L’actriu Rosana Pastor és la narradora de la història. La presentació i posterior col·loqui estaran moderats per Ángel Castillo.